ดัชนีเช้าปรับขึ้นตามตลาดทั่วโลก
นักวิเคราะห์ฯคาดตลาดหุ้นไทยเช้านี้ปรับขึ้น เหตุตลาดหุ้นทั่วโลกสดใส ทั้งตลาดในแถบเอเชีย-ตลาดในแถบยุโรป-ตลาดสหรัฐฯ
23 ก.ค. 2553

นักวิเคราะห์ฯคาดตลาดหุ้นไทยเช้านี้ปรับขึ้น เหตุตลาดหุ้นทั่วโลกสดใส ทั้งตลาดในแถบเอเชีย-ตลาดในแถบยุโรป-ตลาดสหรัฐฯ
นายเตชธร ลาภอุดมสุข ผู้อำนวยการอาวุโสฝ่ายบริหารผลิตภัณฑ์ตราสารอนุพันธ์ บล.เอเชีย พลัส กล่าวว่า ตลาดหุ้นไทยเช้านี้คาดว่าจะปรับตัวขึ้น เนื่องจากตลาดหุ้นทั่วโลกสดใส โดยตลาดหุ้นภูมิภาคเอเชียเช้านี้ต่างปรับตัวขึ้นกันหมด อย่างตลาดญี่ปุ่นบวก 1.75%, ตลาดออสเตรเลียบวก 1.7% และตลาดไต้หวันบวก 1.28% แม้แต่ตลาดในแถบยุโรปก็บวกกันถ้วนหน้าเช่นเดียวกับตลาดสหรัฐฯที่ปรับตัวขึ้น
การที่ตลาดโลกสดใสเป็นผลจากที่เงินดอลลาร์สหรัฐฯอ่อนค่าลง ภายหลังจากตัวเลขเศรษฐกิจในยุโรปออกมาดีขึ้น ทำให้มีการย้ายเม็ดเงินเข้าไปลงทุนในตลาดสินค้าโภคภัณฑ์มากขึ้น อย่างพวกอาหาร และน้ำมัน ส่งผลให้ราคาน้ำมันปรับตัวขึ้นดี และยังเป็นผลบวกต่อตลาดหุ้นอีกด้วย 
ทั้งนี้ ปัจจัยดังกล่าวนี้คงจะทำให้หุ้นในกลุ่มพลังงานในตลาดบ้านเรามีการรีบาวน์ขึ้นได้ แต่ก็มองคงเป็นเพียงช่วงสั้น เนื่องจากยังมีความกังวลในเรื่องของการจ่ายค่าเสียหายจากกรณีน้ำมันรั่วอยู่ 
พร้อมให้แนวรับไว้ที่ 830 จุด แนวต้าน 840-845 จุด โดยคาดว่าแรงซื้อน่าจะเข้ามาที่หุ้นในกลุ่มแบงก์ และหุ้นที่ได้ประโยชน์จากราคาสินค้าโภคภัณฑ์ปรับตัวขึ้น 
ด้านนายชัย จิรเสวีนุประพันธ์ ผู้จัดการฝ่ายกลยุทธ์การลงทุน บล.พัฒนสิน กล่าวว่า ตลาดหุ้นไทยเช้านี้น่าจะมีโอกาสปรับตัวขึ้น โดยมีโอกาสขึ้นทดสอบแถว 840 จุด
ปัจจัยในประเทศยังพบว่าเป็นลักษณะการเล่นจากประเด็นผลประกอบการ และเล่นตามประเด็นของแต่ละ Sector เช่น กลุ่มธนาคารก็จะเป็นเรื่องผลประกอบการที่ประกาศออกมา ส่วนกลุ่มสื่อสารก็เก็งกำไรเข้ามาเหมือนกัน และนักลงทุนยังติดตามเรื่องหุ้นที่มีการเก็งกำไรก่อนหน้านี้ว่าจะมีตัวไหนบ้างที่เข้าข่ายว่ามีแนวโน้มที่จะ Turnover list 
ส่วนปัจจัยในต่างประเด็นก็ยังต้องติดตามการเรื่อง stress test ของธนาคารยุโรป พร้อมให้แนวรับ 820 จุด ส่วนแนวต้านให้ไว้ที่ 840-843 จุด